རྒྱལ་པོ་འདིའི་མཚན་ཐོགས་སྟངས་ལ།རྒྱལ་པོ་ཐོག་རྗེ་ཐོག་བཙན་ཞེས་བྱ་བ་ལས།སྲས་རྒྱལ་བུ་བཞི་འཁྲུངས་ནས།བྱད་ལ་མཐོ་དོ་ཡོད་པ།རྣ་བ་བོང་བུའི་རྣ་བ་ཙམ་ཡོད་པ་བྱུང་སྐད།རྒྱལ་པོ་ན་རེ།འདི་ལྟས་ངན་ཡིན་ནམ།བཟང་པོའི་ལྟས་ཡིན་མི་ཤེས་པས།ཕྱིའི་མི་རྣམས་ལ་མ་བཤད་ཅིག་ཟེར་བ་ལ།བློན་པོ་ཞིག་བཤད་དུ་ནི་འདོད་བཤད་དུ་མེད་པས་མ་བདེ་སྟེ།རོ་སྟོད་རྒྱངས་ཤིང་ན་བས།ཁོས་བྱི་ཁུང་གི་བུག་པ་ཞིག་ན་ཕར་ཁ་བཙུམས་ནས།ངེད་ཀྱི་རྒྱལ་པོ་ལ་སྲས་རྒྱལ་བུ་བྱད་ལ་འཐོ་དོ་ཡོད་པ།རྣ་བ་བོང་བུའི་རྣ་བ་ཙམ་ཡོད་ཞིག་ཡོད་དོ་སྨྲས་པས།ཐམས་ཅད་ཀྱིས་ཐོས་ཏེ།གླེང་བ་ཞིག་བྱུང་བས།བྱི་ཁུང་དུ་སྨྲས་པའི་རྣམ་ཐར་ཡིན་པ་ཞེས་ཀྱང་གྲགས་ལ།མཚན་ཡང་ལྷ་ཐོ་དོ་རི་སྙན་ཤལ་བྱ་བ་ཡིན་ནོ་ཞེས་ཀློང་ཆེན་ཆོས་འབྱུང་ལས་གསལ་བར་སྣང༌།རྒྱལ་པོ་འདིའི་བློན་པོ་ནི་དར་སྟོན་ཏང་བྱ་བ་ཡིན་པ་དང༌།སྲིད་པ་རྒྱུད་ཀྱི་ཁ་བྱང་ལས།གཙོ་བོན་གཡང་བསྐྱིད་དང༌།འཚེ་གཤེན་དུ་སྤྲོ་གཉིས་སོགས་ཡིན་པར་བཤད།